Document ID: 32003D0743

Απόφαση της Επιτροπής
της 14ης Οκτωβρίου 2003
σχετικά με τους καταλόγους προγραμμάτων για την εξάλειψη και επιτήρηση ζωονόσων και ελέγχων με στόχο την πρόληψη ζωονόσων, τα οποία μπορούν να τύχουν χρηματοδοτικής συνδρομής από την Κοινότητα κατά το έτος 2004
[κοινοποιηθείσα υπό τον αριθμό Ε(2003) 3708]
(2003/743/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, για ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 24 παράγραφος 5 και το άρθρο 32,
Εκτιμώντας τα ακόλουθα:
(1) Ορισμένα κράτη μέλη και προσχωρούντα κράτη μέλη έχουν υποβάλλει στην Επιτροπή προγράμματα εξάλειψης και επιτήρησης ζωονόσων, για τα οποία επιθυμούν να λάβουν χρηματοδοτική συνδρομή από την Κοινότητα.
(2) Με βάση τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(3), τα προγράμματα για την εξάλειψη και την παρακολούθηση ζωονόσων χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Για σκοπούς δημοσιονομικού ελέγχου, εφαρμόζονται τα άρθρα 8 και 9 του εν λόγω κανονισμού.
(3) Για να καταρτιστεί ο κατάλογος των προγραμμάτων εξάλειψης και επιτήρησης ζωονόσων, τα οποία πληρούν τα κριτήρια για να τύχουν χρηματοδοτικής συνδρομής της Κοινότητας για το έτος 2004, καθώς και των προτεινόμενων ποσοστών και ποσών της συνδρομής για κάθε πρόγραμμα, πρέπει να ληφθούν υπόψη τόσο το ενδιαφέρον κάθε προγράμματος για την Κοινότητα όσο και το ύψος των διαθέσιμων πιστώσεων.
(4) Για να καταρτιστεί ο κατάλογος των προγραμμάτων ελέγχων με στόχο την πρόληψη ζωονόσων, τα οποία πληρούν τα κριτήρια για να τύχουν χρηματοδοτικής συνδρομής από την Κοινότητα για το έτος 2004, καθώς και των προτεινόμενων ποσοστών και ποσών της συνδρομής για κάθε πρόγραμμα, πρέπει να ληφθούν υπόψη τόσο το ενδιαφέρον κάθε προγράμματος για την Κοινότητα όσο και το ύψος των διαθέσιμων πιστώσεων.
(5) Το άρθρο 32 της πράξης προσχώρησης του 2003 ορίζει ότι τα νέα κράτη μέλη τυγχάνουν ίσης μεταχείρισης με τα σημερινά κράτη μέλη όσον αφορά τις δαπάνες στο πλαίσιο του κτηνιατρικού ταμείου.
(6) Ωστόσο, δεν μπορεί να αναληφθεί καμία χρηματοδοτική δέσμευση στο πλαίσιο του προϋπολογισμού του 2004 για οποιοδήποτε πρόγραμμα πριν από την προσχώρηση του αντίστοιχου κράτους μέλους. Επιπλέον, η εξάλειψη ορισμένων ζωονόσων στα προσχωρούντα κράτη μέλη μπορεί επίσης να συγχρηματοδοτηθεί βάσει άλλων κοινοτικών μέσων.
(7) Η Επιτροπή εξέτασε καθένα από τα προγράμματα που υποβλήθηκαν τόσο από κτηνιατρική όσο και από οικονομική άποψη και συμπέρανε ότι τα εν λόγω προγράμματα πρέπει να συμπεριληφθούν στους καταλόγους προγραμμάτων που μπορούν να τύχουν χρηματοδοτικής συνδρομής από την Κοινότητα κατά το έτος 2004.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα προγράμματα εξάλειψης και επιτήρησης ζωονόσων τα οποία απαριθμούνται στο παράρτημα Ι πληρούν τα κριτήρια για να τύχουν χρηματοδοτικής συνδρομής από την Κοινότητα κατά το έτος 2004.
2. Για κάθε πρόγραμμα της παραγράφου 1, το προτεινόμενο ποσοστό και ποσό της χρηματοδοτικής συνδρομής από την Κοινότητα είναι εκείνο που καθορίζεται στο παράρτημα Ι.
Άρθρο 2
1. Τα προγράμματα ελέγχων με στόχο την πρόληψη ζωονόσων τα οποία απαριθμούνται στο παράρτημα ΙΙ πληρούν τα κριτήρια για να τύχουν χρηματοδοτικής συνδρομής από την Κοινότητα κατά το έτος 2004.
2. Για κάθε πρόγραμμα της παραγράφου 1, το προτεινόμενο ποσοστό και ποσό της χρηματοδοτικής συνδρομής από την Κοινότητα είναι εκείνο που καθορίζεται στο παράρτημα ΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 14 Οκτωβρίου 2003.

Labels: 0
15
6